google/wiki40b huggingface dataset:
I skuddlinjen (James Bond)

Handling

Agent 004 og flere britiske spesialsoldater blir drept under en øvelse på Gibraltar, og en lapp med «Smiert spionem» (russisk: død over spionene) blir funnet på ham. KGB-agenten General Koskov hopper av til Vesten, med fristende informasjon om operasjon Smiert spionem, en plan for å utrydde alle vestlige agenter. En vakker cellist/snikskyter med navnet Kara Milovy (Maryam d`Abo) fra Tsjekkoslovakia, mislykkes i å drepe Koskov under flukten i Bratislava, men vekker Bonds oppmerksomhet, særlig fordi hun skjøt med løsammunisjon. Under en debriefing av MI6 blir Koskov tilsynelatende kidnappet tilbake av KGB i England. I virkeligheten er han klar for sitt dobbelspill med å utrydde sine konkurrenter innen svart våpen-, diamant-, og narkohandel. Hans hovedmål er å få britene til å eliminere hans tidligere overordnede i KGB, General Pushkin. Dermed kan Koskov både være en del av KGB, samtidig som han driver kommersiell virksomhet. Bond finner ut fra Pushkin at Smiert spionem er en gammel og avlyst plan, og arrangerer Pushkins «død» for å lure Koskov. Kara blir imens usikker på hvilken side Bond befinner seg på, og doper ham. Kara og Bond ender opp i fengsel i Sovjet-okkuperte Afghanistan, før de unnslipper i filmens action-klimaks. Bond tar seg så av Koskovs partner Whitaker, i en skuddveksling der Pushkin redder Bonds liv. Koskov prøver «bytte side»-trickset en gang for mye, og dermed sender Pushkin ham med posten hjem til Moskva. Kara drar på verdensturne med sin skadeskutte cello.

Timothy Dalton

Jobben med å finne etterfølgeren til Roger Moore som James Bond fikk store mediaoppslag. Sean Bean ble testet for rollen som James Bond. Han ble brukt igjen som agent 006 i GoldenEye. Christopher Lambert ble også på et tidspunkt vurdert i rollen som James Bond. Tilslutt så valget ut til å bli Pierce Brosnan, men han var bundet til TV-serien Remington Steele. Derfor fikk Timothy Dalton tilbudet, som også hadde fått tilbud i 1969 da takket han nei fordi han var så ung og 1983 da det så ut som Moore skulle trekke seg etter Octopussy. Dalton tok rollen som Bond særdeles seriøs, og var med på Bond-filmene tilbake som action-thrillere. Filmen var ganske ulik Moores filmer på alle måter, og publikum likte det de så. Dalton hadde skapt en ny, vitalisert Bond.
Burmerange

Burmerange er et tettsted og en tidligere kommune i Luxembourg. Kommunen, som hadde et areal på 13,37 km², ligger i kantonen Remich i distriktet Grevenmacher. I 2005 hadde kommunen 978 innbyggere.
Den 24. mai 2011 ble kommunene Burmerange, Wellenstein og Schengen slått sammen. Den nye kommunen fikk navnet Schengen.
Helleristningen i Vågan

Helleristningen i Vågan, i Bodø kommune, er en naturalistisk avbildning av en elg i tilnærmet naturlig størrelse, 3,15 meter lang og 1,95 meter høy, på en jevn, sørvendt bergflate. Konturene av elgen er ikke hugget, men slipt inn i overflaten, noe som er ganske uvanlig, men som finnes på en del helleristninger i Nordland og Troms. Dette er ett trekk ved disse ristningene som kan trekke dateringen langt nedover i tid, sannsynligvis helt ned i tidlig eldre steinalder; ca. 6000 f.Kr. Dette harmonerer godt med beliggenheten, ca. 52 moh., og at stedet lå nær strandlinjen da ristningen ble laget. Det skal ha vært to mindre figurer ved siden av elgen, men disse er ikke lenger synlig.
Ristningen ligger ca. 200 meter nord for riksvei 80, ca. to kilometer øst for Reitan. Informasjonsskilt ved rasteplass på stedet.
Junior-NM på ski 2015

Junior-NM på ski 2015 ble arrangert som to separate mesterskap. NM sprint i langrenn ble arrangert 13. - 15. februar i Nes i Akershus. Øvrige grener innen langrenn, skihopp og kombinert ble arrangert 6. - 8. mars 2015 i Hommelvik og i Trondheim i Trøndelag. Langrenn ble arrangert på Jervskogen Skisenter i Hommelvik, og skihoppingen i Granåsen skisenter i Trondheim.
Ragnhild Eskeland

Bibliografi

Føling, Pelikanen forlag, (2018)

Publikasjoner

Poetikk, Bøygen nr. 2-3/2011, redaktør 
Oversettelse i samarbeid med Jørn Sværen av Victoria Xardel i antologien Den engelse kanal, 2018
Oversettelse i samarbeid med Jørn Sværen av Victoria Xardel og Marie de Quaterbarbes i antologien Den engelske kanal, 2016
Den uregjerlige kroppen, essay, BLA nr. 9/2018
Atomsoppdrømmer, essay, BLA nr. 11-12/2018
Fra vår til vinter, essay, BLA nr. 3/2019
Pius XI

Første år

Valget av kardinal Ratti til pave ved konklaven i 1922 var en stor overraskelse. Ratti hadde vært erkebiskop av Milano bare et års tid, og da forgjengeren Benedikt XV plutselig døde av lungebetennelse, ble det innkalt til en konklave, som ble den lengste i det tyvende århundre. Først etter den fjortende avstemningen ble det klart at Ratti var valgt til ny pave. 
Det første han gjorde som ny pave, var å holde den tradisjonelle urbi et orbi-talen («til byen og verden»), noe de foregående pavene ikke hadde gjort siden det nye italienske monarkiets anneksjon av det meste av pavestaten i 1870. Dette var en politisk handling, som indikerte at Pius ville innta en mer offensiv holdning overfor tidens politiske spørsmål.
I 1854 uttalte den daværende paven seg mot «den gudløse og fordervelige oppfattelsen» at det skulle finnes frelse utenfor den romersk-katolske kirke, og som reaksjon på økumeniske verdensmøter i 1925 og 1927, erklærte Pius XI at man på ingen måte kunne delta i dem, «for enheten som Kristus ønsker det, kan ikke skapes med, men kun i den katolske kirken», og i Mortalium animos fra 1928 forbød han katolikker både å delta i og å be for slike arrangementer.
I 1929 tok Pius til orde mot at begge kjønn skal ha rett til utdannelse, fordi «naturen selv» forbyr det. Samme året avla den 21-årige Simone de Beauvoir sin agrégation-eksamen som den yngste noen gang, attpåtil som den nest beste i sitt årskull.

Lateranoverenskomsten

I 1929 undertegnet Pius Lateranoverenskomsten med Italias regjering ledet av Benito Mussolini, som gjorde slutt på den langvarige striden mellom pavestolen og Italia etter anneksjonen i 1870. I henhold til traktaten ble Vatikanet anerkjent som suveren stat, mot at Vatikanet gav avkall på kravet på resten av sine tidligere territorier. Andre pavelige besittelser i Roma fikk ekstraterritoriell status.

Mellomkrigstiden

Den katolske kirke ble svekket av å ha tatt parti mot Alfred Dreyfus i Dreyfussaken, og i mellomkrigstiden satset man derfor på en utvidet misjonsvirksomhet. Pius formante alle biskopene om å engasjere seg i dette. Lærestoler i misjonsvitenskap ble opprettet ved katolske læreanstalter. Misjonens sentralisering under Roma tiltok, men skulle stå atskilt fra politiske og nasjonale interesser.
Under mottoet «Kristi fred i Kristi rike» arbeidet Pius målrettet for å markere pavekirkens verdier i samfunnet. Gjennom den sentralstyrte «Katolsk Aksjon» skulle legfolk bistå geistligheten med dette, oppmuntret av omkring 500 saligkåringer og 33 helgenkåringer. Pius tok avstand fra den nasjonalismen som fulgte i kjølvannet av første verdenskrig, selv om pavekirken ble diktatoren Francos fremste støttespiller. Da Pius kom til enighet med Mussolini om «det romerske spørsmålet» ved hjelp av Lateranoverenskomsten, vant Mussolini prestisje, mens Pius til gjengjeld unnlot å kritisere hans invasjon av Etiopia.
Frearanova

Utseende

En middelsstor, kraftig, lyst brunlig trebukk med en svart flekk på hver dekkvinge. Antennene er betydelig lengre enn kroppen. Pronotum har en kraftig tann midt på hver sidekant og også en mindre nær forhjørnet.

Utbredelse

Arten lever på Madagaskar.
Nesleengmott

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Nesleengmott finnes i flere ulike habitater (leveområder) og er ofte å se i tilknytning til kulturlandskapet. 
Parringen skjer ved sammenkobling mellom de to kjønnene. Eggene legges direkte på næringsplanten. Larven lever som plantespiser på planter og busker i slektene Urtica, Mentha, Stachys, Galeopsis, Marrubium, Convolvulus og Ribes. Den er radikalt forskjellige fra de voksne, både i levevis og i kroppsbygning.
Nesleengmott tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Exoptenomela

Utseende

Middelsstore (ca. 20 millimeter) skarabider.

Levevis

Larvene lever i råtten ved.

Utbredelse

Slekten er utbredt i Sør-Amerika (Venezuela...).
Ancylaini

Utseende

Middelsstore, grå, lite hårete bier. Beina er meget kraftige, spesielt bakbeina som har oppsvulmede legg- og fotledd med store pollenkurver av lange børster.

Utbredelse

Ancylaini har en temmelig begrenset utbredelse i Afrika sør til Sudan, det østlige middelhavsområdet og Sørvest-Asia. I Europa finnes disse biene bare lengst i sørøst, bortsett fra at de også finnes på Sardinia.
Deklan Wynne

Landslaget

Han ble tatt ut i New Zealands tropp til FIFA Confederations Cup 2017 i Russland.
Pel (fundamentering)

En pel er en konstruksjonsdel, typisk av tre, betong og/eller stål, som inngår i en konstruksjons fundament ved at den overfører laster fra konstruksjonen til grunnen, hvor de enten tas opp av sidefriksjon eller ved spissbæring mot berg. Bygninger, demninger, kaier, vindmøller og stålplattformer er noen av konstruksjonstypene som kan pelefundamenteres.
Pelen kan enten installeres vertikalt eller med en viss helning (skråpel), for opptak av hhv. ren vertikallast eller en kombinasjon av vertikal- og horisontallast. Pælene blir som regel rammet ned i bakken, men kan også forbores. Pælene kan lages av tømmer, stål, armert betong eller forspent betong. Pæler laget av rør kan ha åpen ende nede eller ha påsatt en plate. For å forsterke pælene kan pæler av rør fylles med betong.
Lastene tas opp delvis som friksjon langs sidene på pælen og som spissmotstand. Dersom en har bløte jordlag (silt eller leire), ønsker en oftest å få pælespissen til å nå fjell eller et fast lag. 
Pælingen foregår med en pælehammer. Hammeren slås ned på pælen. Slagene må ikke være så harde at de skader pælen. Det medfører at hvert slag bare medfører en liten vertikal bevegelse av pælen. For å få spenningene fra slaget jevnt fordelt over tverrsnittet, brukes ofte en follower. Mange slag kan også føre til utmatting av pælen.
Pælene slås ofte ned med flere nær hverandre - en pælegruppe. Pælene kobles da ofte sammen med en stålkonstruksjon, eller med å fylle betong mellom dem.

Ramming

I forkant av pælerammingen gjøres det en analyse for å fastsette pælerammingslasten, og for å gi en overslag over antall slag.
Rammingen av pæler gjøres av spesiallagde enheter på hjul eller fra flytende enheter - skip eller halvt nedsenkbare plattformer. Den har et lodd (hammer) som løftes opp og slippes fra en fastsatt høyde for å få den ønskede lasten. En logger antall slag for å sikre seg at en ikke går ut over designforutsetningene med hensyn til utmatting. 
Dersom pælen ikke når foreskrevet dybde kan det være flere årsaker, som at jordstyrken er større enn forutsatt eller at motstanden mot pælespissen har vært for stor, slik at pælespissen har knekt lokalt. Går pælen for fort ned, kan det også være flere årsaker som at jorda er bløtere enn forutsatt eller at pælen har knekt.
Småskalaforsøk viser at utmattingslevetidene i pæler blir bedre på grunn av pæleramming, på grunn av reduserte eller bedre fordelte restspenninger. Prøvetaking på store pæler som har vært utsatt for pælerammingen viser at rammingen ikke ga reduserte restspenninger, og at disse var nær flyt mange år etter rammingen. Hvert slag i pælerammingen gir en trykklast med en påfølgende kortvarig respons med strekk i pælene. Pælerammingen må da beregnes der en må være nøye med spenningsvidden. Noe av årsaken til forskjellen er at uttak av små prøver frigjør restspenninger.
Hun er forelska i lærer'n

«Hun er forelska i lærer'n» er en norsk popsang skrevet av Dag Ingebrigtsen og Torstein Flakne. Versjonen til trøndergruppa The Kids ble utgitt på singlen CBS 8684 i 1980. Produsenter var Rune Nordal og Kristian Lindeman. B-siden var «Fanklubb». 
«Hun er forelska i lærer'n» har blitt presentert i Landeplage.
Metallica i Trondheim for første gang 13. juli 2019. Og da spilte de The Kids sin «Hun er forelska i lærer'n».

Handling

Sangens jeg-person klager over at jenta i klassen er forelsket i den 20 år gamle læreren og ikke i ham.
Tveita Senter

Forhistorie

På 1970-tallet ble Tveita Senter terrorisert av småkjeltringer, unge voldsmenn og narkomane. Ledelsen ved senteret valgte i 1979 å ansette torpedoen Jan Kvalen som vaktmann for å rense kjøpesenteret for uønskede personer. Mens politiet lukket øynene, banket Kvalen opp dem som opponerte. Kvalen jobbet på Tveita Senter gjennom en 20-års periode, der det rundt ham vokste fram et beryktet, sterkt kriminelt belastet miljø, som ble kjent som Tveita-gjengen,
Racquetball under Panamerikanske leker 2015

Racquetball  under Panamerikanske leker 2015. Racquetball var en av sportene under de Panamerikanske leker 2015 i Toronto i Canada. Konkurransene ble avviklet 19. til 26. juli 2015. Det var tre konkurranser for menn og tre for kvinner, single, double og lagkonkurranse. Tretten nasjoner var representert med tilsammen 55 utøvere. De tapende semifinalistene fikk bronsemedaljer.
Kraków erkebispedømme

Historie

Bispedømmet Kraków ble enten grunnlagt i 970-årene eller sammen med Gniezno erkebispedømme i år 1000. I alle fall ble bispedømmet underlagt Gniezno som suffragan dette året. Etter at den polske hovedstaden ble flyttet fra Gniezno til Kraków i 1038, økte bispedømmets betydning. Biskop Aaron ble f.eks. i 1049 utnevnt til erkebiskop, men selve bispedømmet fikk ikke status som erkebispedømme. Biskop Zbigniew Oleśnicki kjøpte i 1443 fyrstedømmet Siewierz, slik at biskopene frem til 1789 ble verdslige herskere over en liten del av bispedømmet. Selv om biskopene mistet Siewierz i 1789, fikk de fra 1889 lov av den østerrikske keiser til å føre tittelen fyrstbiskop. Med et areal på 56 000 km² var Kraków bispedømme et av Europas største bispedømmer.
Etter Polens tredje deling (1795) hadde Kraków havnet i Østerrike, og ble derfor i 1807 flyttet fra Gnieznos kirkeprovins først til Lwóws (Lvivs/Lembergs) og i 1818 til Warszawas kirkeprovins. 1880 ble Kraków bispedømme immediat, dvs. direkte stilt under Den hellige stol, og i 1925 opphøyet til erkebispedømme. Samtidig ble Kraków metropolitanbispedømme over Kielce og Tarnów bispedømme (som inntil da hadde ligget under Lwów erkebispedømme) samt de to nyoppretta bispedømmene Częstochowa og Katowice.
De to sistnevnte bispedømmene ble i 1992 av pave Johannes Paul II opphøyet til erkebispedømmer. Til gjengjeld opprettet han Bielsko-Żywiec bispedømme som et nytt suffraganbispedømme under Kraków. Dermed er Kraków det eneste av dagens polske erkebispedømmet som har flere enn to suffraganer.
Xuzhou Huaxin kullkraftverk

Xuzhou Huaxin kullkraftverk er et kullkraftverk i byen Xuzhou i den nordvestlige delen av provinsen Jiangsu, i det østlige Kina. Det har en installert produksjonskapasitet på 660 MW fordelt på 2 like store turbiner á 330 MW hver. Anlegget stod ferdig i 2006. Operatør er selskapet China Resources Power Co Ltd, som eier 67% av anlegget.
Hemer

Hemer er en by i delstaten Nordrhein-Westfalen i Tyskland. Byens folketall er om lag 37 735 (2010).
Gwangyang gasskraftverk

Gwangyang gasskraftverk er et varmekraftverk i provinsen Sør-Jeolla, Sør-Korea. Det har en installert produksjonskapasitet på 500 MW fordelt på en blokk med 2+1 gassturbiner. Brenseltypen er LNG. Operatør er Posco Power Co. Utbyggingen skjedde omkring 1999–2000.
Teknologien er delvis levert av General Electric.
Polyctenidae

Utseende

Små, flate teger, kroppsformen er sterkt modifisert for at de skal kunne holde seg fast på flaggermusene. Hodet er stort og flatt, øyne mangler helt. Antennene består av fire ledd. Sugesnabelen består av fire ledd. Vinger mangler helt. Forbeina er ganske små, mellom- og bakbeina kraftige, føttene fire-leddete, det første leddet er svært kort. Hele kroppen har korte, kraftige børster. I likhet med lopper har de kammer av stive børster som hjelper til å forankre dem til vertsdyrets hår. Disse sitter på hodet, thorax og på bakkroppens første bukledd, av og til også på det andre antenneleddet.

Levevis

Polyctenidae er ytre parasitter (ektoparasitter) på flaggermus og lever hele sitt liv på flaggermusene. Polyctenidae føder levende unger – dette er ganske uvanlig mellom teger, men vanlig blant insekter som lever som parasitter på virveldyr (for eksempel lusfluer og flaggermusfluer). Paringen er spesiell ved at hannen borer seg gjennom hunnens kroppsvegg inn til kjønnskjertlene (såkalt traumatisk inseminasjon), noe som også finnes hos andre Cimicomorpha. Utviklingen går gjennom tre nymfestadier, som er færre enn hos de fleste andre teger. Artene er ganske spesifikke: Hver art av Polyctenidae går gjerne på bare én flaggermus-art. Underfamilien Polycteninae angriper flaggermus i familiene Emballonuridae, Nycteridae og Megadermatidae, mens Hesperocteninae lever på familiene hesteskoneser (Rhinolophidae), Hipposideridae og bulldogflaggermus (Molossidae).
The Nest

The Nest er et musikkalbum med Ketil Bjørnstad, utgitt i 2003.
Zou (navn)

Zou (tradisjonell kinesisk: 鄒, forenklet kinesisk: 邹, pinyin: Zōu, Wade-Giles: Tsou) er et utbredt kinesisk slektsnavn. Navnet har historisk hjemstavn i Fanyang i provinsen Hebei.
Avhengig av kinesisk språk romaniseres også navnet som Trau.
Alex Delaware

Alex Delaware er den fiktive hovedpersonen i Jonathan Kellermans populære mordmysterieserie.  Alex Delaware er en barnepsykolog som løser mysterier, ofte med hjelp av sin beste venn, LAPD detektiv Milo Sturgis. Han har et litt ustadig kjæresteforhold til instrumentmakeren og kunstneren, Robin Castagna. De har en fransk bulldogg, Spike. Spike dør i romanen Gone og blir erstattet av en ny fransk bulldogg med navnet Blanche.
De fleste bøkene finnes også som amerikanske lydbøker.
Klassequizen

Klassequizen er en årlig landsomfattende kunnskapskonkurranse som arrangeres av NRK for ungdomsskoleelever i 10. klasse. Konseptet ble utviklet av Håvard Raustøl, og konkurransen ble for første gang arrangert i 2010–2011 av NRK Sørlandet som en lokal konkurranse for skolene i Aust- og Vest-Agder. I 2012–2013 ble konkurransen for første gang landsomfattende, med over tre hundre påmeldte skoler. Konkurransen avvikles med en innledende runde, en fylkesfinale og en nasjonal finale. Lagene består av tre elever, og en reserve fra hver påmeldte skole.

Innledende runder

De innledende rundene av Klassequizen blir utført på hver enkelt skole og består av tolv spørsmål i tre ulike kategorier. Lagene med høyest poengsum går videre til fylkesvise semifinaler som ender i en finale med to deltakerlag. Det beste laget fra hvert fylke vinner 5 000 kroner til klassen, og går deretter videre til en finale i Oslo. De innledende rundene av Klassequizen kringkastes på distriktskontorsendingene til NRK P1, mens finalen blir sendt på NRK TV. I 2017 sendte NRK også to semifinaler hvor ni eller ti fylker konkurrerte om å bli blant de fire beste som gikk videre til finalen.

Finaler

I finalen får de nitten lagene til sammen 36 spørsmål fordelt på ni ulike kategorier. De tre lagene som oppnår høyest poengsum går deretter videre til en «superfinale» hvor det stilles ytterligere 24 spørsmål fordelt på seks ulike kategorier.
Gjestestuene på Norsk Folkemuseum

Gjestestuene selskapslokaler på Norsk Folkemuseum på Bygdøy i Oslo ble tegnet av arkitekt Magnus Poulsson i 1917. Bygningen er oppført i den nasjonalromantiske stilen som var populær på begynnelsen av 1900-tallet. Selskapslokalene fungerte i mange år som museets restaurant, og gjenåpnet i 2005 dørene etter en omfattende restaureringsprosess. I dag leies stedet ut til en rekke formål, som julebord, sommerfester, konferanser og bryllupsfeiringer.
Gjestestuene huser fire distinkte rom; Østerdalsstua med blyglassvinduer og tømmerpanel, Folkestuen med staffert panel i treverk og rustrøde toner, Den Blå Peisestue med håndmalte vegger malt med de fem sanser, og Festsalen i andre etasje med håndmalte blomstertapeter i lyse farger. Et moderne kjøkken er også etablert i bygningen. Gjestestuene ligger med utsikt til Norsk Folkemuseums stavkirke fra 1200-tallet og gamle tun på museet.

Historie

Før Gjestestuene ble oppført i sin nåværende form i 1917 – 1920, lå museets tidligere spisested, Folkemuseets Gjæstgiveri, på samme sted.  Materialene som ble brukt for å reise dette bygget var gjenbruk fra verdensutstillingen i Paris i 1900, hvor arkitekt Peter Andreas Holger Sinding-Larsen (1869-1938) fikk oppført Den Norske Paviljong. Gjæstgiveriet ble oppført en gang rundt 1910, og i 1917-1920 ble det påbygget og omformet slik bygningen fremstår i dag. Svalgangssøylene som gir bygningen sitt distinkte ytre preg, er altså gjenbruk av materialer fra verdensutstillingen i Paris i 1900. Det samme er mange av bygningselementene i rommet Østerdalsstua.  
De håndmalte tapetene i Festsalen på Gjestestuene ble malt av dekorasjonsmalerne Ole Dørje Haug(1888-1952) og Finn Carl Trescow Krafft. (1895-1967) Tapetene består av monogrammer og buktende blomsterranker, fugler, vaser og bånd i sjatteringer av rødt, blått og grønt på en grålig lys bunn. Rester etter lignende eldre tapeter finnes i Norsk Folkemuseums magasiner, og dannet utgangspunktet for dekorasjonene i Festsalen.
Gjestestuene leies i dag ut gjennom Norsk Folkemuseum, mens kjøkkenet betjenes av TG Selskapsmat.
Øvre Bakklandet

Øvre Bakklandet er både navnet på den delen av Bakklandet i Trondheim som er ovenfor Gamle Bybro, og på gaten som strekker seg fra gatekrysset mellom Gamle Bybro i vest, Nedre Bakklandet mot nord, Brubakken mot øst og sørover mot nedre ende av Vollabakken.